અમારી રમત ચાલુ થઈ. દર વખતે દસનો ડબ્બો અને દસનું ફરજીયાત બંધની જગ્યા એ આજ છેલ્લો દિવસ હોઈ રકજક પછી પચાસનો ડબ્બો અને વીસનું ફરજીયાત બંધ એવું રમવાનું નક્કી થયું. હાકોટા પડકારા અને ઠહાકા વચ્ચે રમતનો રંગ જામતો હતો. જેને આવતું હતું એ હસીહસીને વાતો કરતા હતા, જેને નહોતું આવતું એ પત્તા બદલાવવા, જગ્યા ચેન્જ કરવાના નુસખા અજમાવતા હતા. શીતલી હસ્તિનાપુર હારી ગઈ હોય એવી નિરાશ હતી. કાકા બાજી ન આવવાને લીધે માવા પર માવા મોઢામાં ઠાલવતાં હતા. મારી બાજીમાં ન આવવાને લીધે પત્ની મારા પર ધખાયેલી હતી. એક કંજૂસ બંધમાં પૈસા નાખ્યાં વગર, ખુબ જીતતો હોવાથી બધા તેના પર રોષે ભરાયેલા હતા. કાકાએ માહોલ હળવો કરવા વાત માંડી.